হাতির বাংলো

হাতির বাংলো চট্টগ্রামের লালখান বাজার এলাকায় অবস্থিত একটি পুরাতন বাংলো। ভবনটি সুপরিচিত এটির হাতির মতন দেখতে নকশার কারণে। চট্টগ্রাম-ফেনী রেইল লাইন তৈরির সময় নির্মাণ প্রকৌশলীদের থাকার জন্য বাংলোটি নির্মাণ করা হয়। বর্তমানে, এটি বাংলাদেশের পূর্বাঞ্চলীয় রেইলওয়ের সম্পদ।

 অবস্থান 
লালখান বাজারে ম্যাজিস্ট্রেট কলোনির বিপরীতে বাংলাদেশ রেলওয়ের ছোট টিলা ধরে হেঁটে ওপরের দিকে গেলেই ভবনটি চোখে পড়ে। লালখান বাজার আর সিআরবি এর ঠিক মাঝখানের পাহাড়েই এটি অবস্থিত। আরও নিখুঁত ভাবে বললে, লালখান বাজার মোড় থেকে কাজীর দেউড়ি যাওয়ার পথে, অর্থাৎ শহীদ সাইফুদ্দিন সড়ক ধরে এগিয়ে গেলে হাতের ডানদিকে ইঞ্জিনিয়ার্স ইনস্টিটিউটের পাশের রাস্তাই এই বাংলোটিতে যাওয়ার রাস্তা।

 ইতিহাস 
আনুমানিক ১৮৯৮ সালের দিকে এটি নির্মাণ করা হয়। সে হিসেবে ভবনটির বয়স শত বছরেরও বেশি। বাংলাদেশ রেলওয়ের কাছেও তেমন কোন সঠিক তথ্য নেই। ধারণা করা হয় চট্টগ্রাম-ফেনী রেইল লাইন তৈরির সময় নির্মাণকাজে যুক্ত প্রকৌশলী ও কর্মকর্তাদের থাকার জন্য ভবনটি নির্মাণ করা হয়েছিল। তখন আসাম বেঙ্গল রেলওয়ের সদর দপ্তর ছিল চট্টগ্রামে, সেন্ট্রাল রেলওয়ে ভবনে। চট্টগ্রামে রেইল লাইন নির্মাণ করেছিল আসাম বেঙ্গল রেলওয়ে। নেতৃত্ত্বে ছিলেন প্রকৌশলী ব্রাউনজার। জানা যায় ব্রাউনজার নিজেই ভবনটি নির্মাণ করেছিলেন। লোককথা অনুসারে, ভবনটির আশপাশে ছিল ব্রিটিশদের হাতি প্রশিক্ষণের কোন স্থান। আবার তখন লালখান বাজারের পাহাড়ি এলাকাতেও দেখা মিলতো হাতির। এইসব কিছু এক হয়ে স্থানীয়রা ভবনটিকে হাতির বাংলো বলে ডাকা শুরু করে। এমনটাই ধারণা করা হয়। ব্রিটিশ শাসনামলে ব্রিটিশদের প্রশাসনিক কাজ ও বিনোদনের জায়গা ছিল এই ভবন। দেশভাগের পর এটি সংশ্লিষ্ট রেলওয়ের তত্ত্বাবধানে চলে আসে। দীর্ঘসময় ব্যবহৃত হওয়ার পর ভবনটি এখন পরিত্যাক্ত অবস্থায় রয়েছে।

২০১৫-২০১৬ সাল পর্যন্ত ভবনটিতে রেলওয়ের উর্ধতন কর্মকর্তাগণ থাকতেন। এরপর নতুন ভবন হওয়াতে ভবনটি অব্যবহৃত অবস্থাতেই পড়ে আছে। ২০২৩ সালে বাংলাদেশ রেইলওয়ে ভবনটি সংস্কারের উদ্যোগ নেয়। কিন্তু তা যথার্থ ছিল না। ভবনটি এখনও ঝুঁকিপূর্ণ। সমসাময়িক স্থপতিরা মনে করেন ভবনটি বাংলাদেশ রেলওয়ের ঐতিহ্য বহন করে। বিশেষ করে চট্টগ্রামে রেলওয়ের শুরুর সাথে ভবনটির ইতিহাস জড়িয়ে আছে।

 নির্মাণশৈলি 
ভবনটি তৈরিতে ব্যবহৃত হয়েছে ইট ও পাথর। আর হাতির আকৃতি বোঝানোর জন্য ব্যবহৃত হয়েছে ফেরো সিমেন্ট। যা তৎকালীন সময়ে কিছুটা দুর্লভই বলা চলে। এটি পাহাড় না কেটেই নির্মাণ করা হয়েছে। আশপাশের প্রকৃতিকে অক্ষত রেখে। বাইরের কাঠামোটি আকর্ষনীয়। হাতির মাথা, শূঁড়, কানের অংশ, ফেরো সিমেন্টের সাহায্যে ফুটিয়ে তোলা হয়েছে। ভবনটি দোতলা। উপরে শূঁড়ের মতো অংশটি দিয়ে বারান্দার ছাদ বানানো হয়েছে। নিচতলায় রয়েছে ৪ টি শয়নকক্ষ এবং দোতলায় আছে একটি শয়নকক্ষ। স্থানীয়ভাবে প্রাপ্ত কাঠ দিয়ে বানানো হয়েছে দরজা এবং জানালা। ভবনটির দুপাশের জানালাগুলোও ষড়ভূজাকৃতির। দুপাশে দুটি করে মোট চারটি জানালা রয়েছে। আর সামনে পেছনে তিনটি করে মোট ৬ টি জানালা রয়েছে। ঢোকার পথে, মাঝখান বরাবর যে জানালা সেটি দেখতে হাতির দাঁতের মতো। আবার দোতলার ব্যালকনির ছাদে, হাতির শূঁড়ের অবয়বে রয়েছে আরও দুটি ফুটো। যা দিয়ে বোঝানো হয়েছে হাতির চোখ।

 বর্তমান অবস্থা 
বর্তমানে ভবনটি ঝুঁকিপূর্ণ। বৃষ্টি পড়লে ছাদের বিভিন্ন অংশ থেকে পানি পড়ে। রক্ষণাবেক্ষনের অভাবে আশপাশে ঝোপ জঙ্গল বৃদ্ধি পেয়েছে। সাপের উৎপাতও আছে। বর্তমানে ভবনটি পরিত্যাক্ত অবস্থায় রয়েছে। দেয়ালজুড়ে শ্যাওলা পড়েছে এবং পলেস্তারাও খসে পড়ছে।

 আরও দেখুন 
 সেন্ট্রাল রেলওয়ে ভবন
 বাংলাদেশ রেলওয়ে

 তথ্যসূত্র 

বহিঃসংযোগ

বিষয়শ্রেণী:চট্টগ্রামের দর্শনীয় স্থান